સુરત, તા. 2 : ગઈકાલે ઉત્તર પ્રદેશની નગરપાલિકાઓની ચૂંટણીમાં ભાજપને મળેલી ભવ્યજીત બાદ ગુજરાત વિધાનસભા ચૂંટણીમાં પણ ભવ્યજીત મળશે તેવો વિશ્વાસ આજે સુરતમાં પત્રકાર પરિષદને સંબોધતાં કેન્દ્રીય નાણાપ્રધાન અરૂણ જેટલીએ વ્યક્ત કર્યો હતો. તેમણે પત્રકારોને સંબોધતા કહ્યું હતું કે, વડાપ્રધાન મોદીનાં નેતૃત્વમાં દેશનો વિકાસ ઝડપથી થઈ રહ્યો છે. જીએસટી લાગુ થયાનાં ત્રિમાસિક ગાળાનાં બે દિવસ પહેલાં જ આવેલાં જીડીપીનાં આંકડા દેશનાં વિકાસની ગતિ દર્શાવે છે. વડાપ્રધાન મોદીનાં વડપણ હેઠળ દેશની પ્રગતિ જેટ સ્પીડે થઈ રહી છે. જેટલીએ રાહુલ ગાંધી ઉપર પ્રહાર કરતા કહ્યું હતું કે ભાજપ હંમેશા હિન્દુત્વવાદી પક્ષ રહ્યો છે પણ જો કોઈ ભાજપની નકલ કરવા માગે તો કોઈ ફરીયાદ નથી. જો કે રાજનિતીમાં એક પાયાનો સિધ્ધાંત છે કે, અસલી ઉપલ્બ્ધ હોય તો નકલ ઉપર ભરોસો કરવામાં આવતો નથી. રાહુલ ગાંધી ગુજરાતમાં પ્રચાર દરમિયાન મંદિરોની મુલાકાત કરી રહ્યા હોવાથી જેટલીએ નિશાન તાક્યું હતું.